Sê nou jy TWYFEL in jouself? - Inspirasie vir meer geluk, vreugde en oorvloed
Sê nou jy voel ‘n mislukking – ten spyte van al jou suksesse?
Sê nou jy voel nie opgewasse vir alles wat jy moet doen nie – al het jy dit in die verlede effektief hanteer?
Sê nou jy twyfel skielik aan jouself en dit wat jy bereik het, en jy kan nie ontslae raak van hierdie angstige gevoel nie?
Iemand het my onlangs besoek en hierdie tipe gevoelens beskryf. Dis nogal ‘n suksesvolle persoon wat meestal in beheer van die meeste situasies voel.
In ons gesprek het ek besef van die redes vir hierdie tipe gevoelens mag die volgende wees:
Dat die sisteem waarin jy werk of jou organisasie nie genoeg erkenning vir jou gee vir wat jy doen, en veral ékstra doen nie
Of jy word oorvra met verantwoordelikhede terwyl jy nie kapasiteit vir alles het nie.
Dat die werksverpligtinge so vermeerder dat jy nie meer in beheer van die situasie kan bly nie en daarom moet kompromitteer op jou eie standaarde van effektiwiteit
Dat jy jouself al hoe meer begin afkraak as “ontoereikend” op grond van bogenoemde en so vorm ŉ aangeleerde negatiewe denkgewoonte wat jou soos ŉ slagoffer laat voel
Dat jy al meer fokus op jou angstigheid en nie fokus op vorige suksesse nie…
Die goeie nuus is: almal voel by tye ontoereikend. Sommige mense ly egter heeltyd daaraan.
In ekstreme vorm ly hierdie mense aan die sogenaamde imposter syndrome. Mense wat ly aan die imposter syndrome voel soos bedrieërs. Hulle is beangs om blootgestel te word dat hulle eintlik nie in staat is tot sukses nie. Die ergste van hierdie sindroom is dat dit juis suksesvolle mense is wat aan hierdie sielkundige verskynsel ly. Hulle voel ook hulle verdien nie hul suksesse nie.
Van die bekendste mense wat hieraan ly, is die akteurs Tom Hanks, en Emma Watson. Tom Hanks het onder andere die Golden Globe Award en Oscar gekry vir beste akteur en verskeie ander toekennings ontvang. Emma Watson het onder andere die Brittania Award gewen vir beste aktrise. Uiters suksesvolle akteurs, maar dan twyfel hulle tog aan hulleself!
Dit lyk vir my die hantering van die imposter syndrome is ŉ voortdurende proses van aanvaarding van wie jy wérklik is en om in jóú vermoëns te glo. Natuurlik is ons nog nie klaar gegroei nie, daarom is dit belangrik om, soos professor Carol Dweck se navorsing wys, eerder ŉ open mindset in plaas van ŉ fixed mindset te ontwikkel. Dit beteken elke situasie is ŉ geleentheid om te leer en te groei. Al beteken jou groei dan dat jy ontdek jy is in ŉ toksiese omgewing en jy moet ŉ fisiese skuif maak. Of dalk ontdek jy dat jyself nou al toksies in jou eie denke is en ŉ denkskuif moet maak. Daarom is dit goed om met iemand buite jou situasie te gesels om ŉ breër perspektief te kry.
Sommige mense skryf gereeld hulle suksesse neer in ŉ sogenaamde suksesjoernaal. Ander begin weer met ŉ dankbaarheidsjoernaal waarin hulle neerskryf wat vir hulle reg verloop het, en hoekom. As ek begin twyfel aan my vermoëns, blaai ek dikwels terug in my joernaal om my “dankies” raak te lees. Een jaar het die vroue op die vrouekamp by Oos-Londen vir my ŉ blikkie gegee vol briefies waarin mense my lof besing het vir my optrede daar. Dis só lekker om gereeld een van hierdie briefies van waardering te lees!
Hierdie tipe positiewe-onthou help dat, hoewel jy jou self-kritiese-stem hoor, jy nie ernstig daarna luister nie.
Voor ek vergeet: ‘n Belangrike manier om in jouself te glo, is om ten minste te weet Jesus glo in jou!
Johannes skryf nogal wat gebeur as jy in Jesus glo: “Maar aan almal wat Hom aangeneem het, dié wat in Hom glo, het hy die reg gegee om kinders van God te word” (Johannes 1:12). Dit lyk mos dat God in óns glo!
Kan jy dink dat die God van die Heelal bereid is om ons kinders van God te noem? Dis die geskenk wat God ons gee wanneer ek en jy in Hom glo. Dis die platform waarop ons ’n toekoms kan bou!
Dis wie jy IS, nie wie jy voel nie.
Wonder: Ek wonder of hierdie komediant soms aan imposter syndrome ly? Kyk hier!
TOERNUUS: Ons Israel-toer in 2019 DV gaan beslis voort! Behalwe vir die meer tyd om te spaar, sluit dit nou PETRA in Jordanië in, asook ISTANBUL in Turkye saam met die belewenisse in ISRAEL. Ons vertrek Woensdag 20 Maart – Saterdag 30 Maart 2019. Daar is nog enkele plekke.
Ons het ook plek vir ‘n manlike kamermaat vir een van ons ander manlike toerlede.
Stuur e-pos na jannie@jannieleroux.co.za vir meer besonderhede.
Sien nuus oor OBERAMMERGAU PASSIESPELE 2020 hier.
* As jy weekliks hierdie INSPIRASIE-nuusbrief wil ontvang, teken hier in, asb. Dit sal goed wees as jy hierdie e-posadres onder jou “Contacts” sal “save”, want dan verseker jy dat dit nie in die “Trash” of “Spambucket” verdwyn nie.
***Jy mag dit “Share”, maar noem asb www.jannieleroux.co.za daarby. Nooi asb. die persone om in te skryf op hierdie Inspirasie!
← Sê nou dit WERK!
Daar is NOG ’n MOONTLIKHEID! →
Sê nou dit WERK!
TYD VIR ’n NUWE TREE?
Jy weet nie, TOTDAT…
Argiewe Select Month October 2018 August 2018 July 2018 June 2018 January 2018 December 2017 November 2017 October 2017 September 2017 August 2017 July 2017 June 2017 March 2017 February 2017 January 2017 December 2016 November 2016 October 2016 September 2016 August 2016 July 2016 May 2016 February 2016 January 2016 November 2015 May 2015 April 2015 March 2015 July 2014 June 2014 May 2014
Ek het hierdie week die eerste keer van die Lasarus…
Sê nou jy voel ‘n mislukking – ten spyte van…